

[image: ]
[image: ]






‏כ"ז ניסן תשע"ט
‏02 מאי 2019
לכבוד                                              				


שלום רב,                                     

הנדון: בקשה לקבלת מידע מכוח חוק חופש המידע, תשנ"ח 1998 – 
[bookmark: _GoBack]מונופול "מלח הארץ"
סימוכין: פנייתכם מיום 2.1.19
ראשית , תודה על פנייתך בנושא שבנדון.
בבקשת המידע שהעברת אלינו, ביקשת לקבל את המידע שלהלן:
1. נייר עמדה/מסמך שעמד בבסיס ההבהרה של הגורמים המקצועיים אשר נזכר בעמדת היועמ״ש;
2. כלל התכתובות בין משרד הכלכלה לבין היועץ המשפטי לממשלה הנוגעות, במישרין או בעקיפין, לעמדת היועמ״ש, כהגדרתה לעיל.
3. כלל התכתובות שהועברו בין מלח הארץ (ומי מטעמה) לבין משרד הכלכלה (ומי מטעמו) החל ממועד החל ממועד26.1.2017 .
4. כלל התכתובות שהועברו בין משרד הכלכלה (ומי מטעמו) לבין גורמים אחרים, העוסקות, במישרין או בעקיפין, במלח הארץ החל ממועד החל ממועד26.1.2017 .
5. פירוט הישיבות (לרבות פרוטוקול/תיעוד של אותן ישיבות) ו/או הדיונים שהתקיימו במשרד הכלכלה ו/או כל פורום אחר שחברים בו נציגים במשרד הכלכלה, אשר עסקו, במישרין או בעקיפין, במלח הארץ החל ממועד26.1.2017 .
6. פירוט הפגישות (לרבות פרוטוקול/תיעוד של אותן פגישות) שהתקיימו בין משרד הכלכלה (ומי מטעמו), ו/או כל פורום אחר שחברים בו נציגים במשרד הכלכלה, לבין מלח הארץ (או מי מטעמה) החל ממועד 26.1.2017 .
בקשתך למידע נבחנה בראי ההיבטים המקצועיים הרלוונטיים, לצד המישור המשפטי ובהלימה לסעיפי חוק חופש המידע, תשנ"ח-1998 (להלן: "החוק"). 
בהתאם למתחייב מסע' 13 לחוק, בוצעה פנייה לגורם הרלוונטי לבקשת המידע ("מלח הארץ") וניתנו לו 21 ימים למסור את התייחסותו. עדכון על כך ניתן לך ביום 12.2.19. 
במסגרת תגובתו, אשר נלמדה ונבחנה על ידי הלשכה המשרדית במשרד, ביקשה באת כוחו לקבל לידיה את בקשת המידע במלואה, לרבות פרטי מבקש המידע. 
ביום 17.3.19, הובא האמור לעיל לידיעתך והתבקשה התייחסותך לכך. 
ביום 26.3.19, משלא נמסרה תגובה, נעשתה אליך פנייה בשנית, בה הוסבר כי חשיבות התייחסותך נעוצה בהיותה מהווה חלק מהבחינה אשר מבצעת הלשכה המשפטית כשהיא מנחה את העבודה בתחום הטיפול בבקשות לחופש מידע.
גם לפנייה זו לא התקבלה תגובה והוחלט על ידי המשרד שלא למסור את הבקשה לקבלת המידע שהוגשה על ידך, כמו גם לא לחשוף את העומד מאחוריה.
על כל פנים, במענה לבקשת המידע שהגשת, ולאחר בדיקה אל מול היחידה המקצועית הרלוונטית לבקשתך, קרי המפקח על המחירים, כמו גם בהתאם להנחיות הלשכה המשפטית, אבקש להשיבך – בשם משרדנו - בדברים, כדלקמן:
סע' 1: 
מבדיקה שנערכה במשרד ובהתבסס על התייחסות היחידה המקצועית הרלוונטית, עולה כי לא קיים בידינו נייר עמדה/מסמך שעמד בבסיס ההבהרה של הגורמים המקצועיים אשר נזכר בעמדת היועמ״ש. 
סע' 2: 
ההתכתבויות המבוקשות על ידך ועניינן התכתובות בין משרדנו לבין היועמ"ש, הינן בגדר התייעצות פנימית בעניין משפטי. 
על כן, החליט המשרד שלא למוסרן כשעילת הדחייה מתבססת על סעיף 9(ב)(4) לחוק.
(ב)  רשות ציבורית אינה חייבת למסור מידע שהוא אחד מאלה:
 (4)   מידע בדבר דיונים פנימיים, תרשומות של התייעצויות פנימיות בין עובדי רשויות ציבוריות, חבריהן או יועציהן, או של דברים שנאמרו במסגרת תחקיר פנימי, וכן חוות דעת, טיוטה, עצה או המלצה, שניתנו לצורך קבלת החלטה, למעט התייעצויות הקבועות בדין;
סע' 3: לעניין הבקשה לכלל התכתובות בין משרדנו לבין מלח הארץ – החליט המשרד שלא למוסרן, כשעילות הדחיה מתבססות על סע' 9(ב)(4) לחוק, כמו גם על סע' 9(ב)(1), סע' 9(ב)(6) ו - סע' 9(ב)(7) :

(ב)  רשות ציבורית אינה חייבת למסור מידע שהוא אחד מאלה:
(1)   מידע אשר גילויו עלול לשבש את התפקוד התקין של הרשות הציבורית או את יכולתה לבצע את תפקידיה;
(6)   מידע שהוא סוד מסחרי או סוד מקצועי או שהוא בעל ערך כלכלי, שפרסומו עלול לפגוע פגיעה ממשית בערכו, וכן מידע הנוגע לענינים מסחריים או מקצועיים הקשורים לעסקיו של אדם, שגילויו עלול לפגוע פגיעה ממשית באינטרס מקצועי, מסחרי או כלכלי; למעט מידע שהוא אחד מאלה –
(א)   מידע על חומרים שנפלטו, שנשפכו, שסולקו או שהושלכו לסביבה;
(ב)   תוצאות של מדידות רעש, ריח וקרינה, שלא ברשות היחיד;
(7)   מידע שהגיע לידי הרשות הציבורית, שאי-גילויו היה תנאי למסירתו, או שגילויו עלול לפגוע בהמשך קבלת המידע;
סע' 4: 
לעניין הבקשה לכלל התכתובות שהועברו בין משרדנו לבין גורמים אחרים, העוסקות, במישרין או בעקיפין, במלח הארץ - החליט המשרד שלא למוסרן, כשעילת הדחיה מתבססת על סע' 9(ב)(4) לחוק.
סע' 5: 
לעניין הבקשה לפירוט הישיבות (לרבות פרוטוקול/תיעוד של אותן ישיבות) ו/או הדיונים שהתקיימו במשרד הכלכלה ו/או כל פורום אחר שחברים בו נציגים במשרד הכלכלה, אשר עסקו, במישרין או בעקיפין, במלח הארץ החל ממועד26.1.2017 , יצוין כי על פי התייחסות היחידה המקצועית, לא התקיימו ישיבות בין מלח הארץ למשרד ישיבות, העונות להגדרת בקשתך, למעט ישיבה אחת של ועדת המחירים.
מצ"ב, לבקשתך, פרוטוקול הישיבה – נספח מס' 5, לרבות תתי נספחים – 5.1 ו – 5.2.
יצוין כי פרוטוקול זה, כמו כל יתר הפרוטוקולים מפורסמים באתר של ועדת המחירים בכתובת:
 https://mof.gov.il/pcc/Directives%20Files/Decision_20171220.pdf
סע' 6:
לעניין פירוט הפגישות (לרבות פרוטוקול/תיעוד של אותן פגישות) שהתקיימו בין משרד הכלכלה (ומי מטעמו), ו/או כל פורום אחר שחברים בו נציגים במשרד הכלכלה, לבין מלח הארץ (או מי מטעמה) החל ממועד 26.1.2017, יובהר כי על פי התייחסות היחידה המקצועית, התקיימה פגישה אחת בלבד – דיון ועדת המחירים במסגרת שימוע בע"פ. 
מצ"ב, לבקשתך, פרוטוקול הישיבה – נספח מס' 6. 
יצוין כי פרוטוקול זה, כמו כל יתר הפרוטוקולים מפורסמים באתר של ועדת המחירים בכתובת:
 https://mof.gov.il/pcc/Directives%20Files/Decision_17042018.pdf
לעניין דחיית בקשותיך בנושאים המובאים בסע' 2-4, יבהיר משרדנו כדלקמן:
על חשיבותה של זכות האזרח לקבל מידע מרשות ציבורית - איש לא יחלוק: חופש המידע הוא ממאפייניה של התרבות הדמוקרטית. עם זאת, זכות זו איננה מוחלטת.
1. סעיף 9(ב)(4):
(ב)  רשות ציבורית אינה חייבת למסור מידע שהוא אחד מאלה:
(4)   מידע בדבר דיונים פנימיים, תרשומות של התייעצויות פנימיות בין עובדי רשויות ציבוריות, חבריהן או יועציהן, או של דברים שנאמרו במסגרת תחקיר פנימי, וכן חוות דעת, טיוטה, עצה או המלצה, שניתנו לצורך קבלת החלטה, למעט התייעצויות הקבועות בדין;
סע' זה, המסייג את חובת מסירת המידע על ידי רשות ציבורית, מקום שמדובר במידע בדבר דיונים פנימיים, תרשומות פנימיות, תחקירים פנימיים, חוות דעת פנימיות, טיוטות, עצות או המלצות הנערכים בשלבים שונים של תהליך קבלת ההחלטות, נועד לאפשר את פעולתן התקינה של הרשויות הציבוריות בתהליך עבודתן וגיבוש מדיניותן והחלטותיהן.
מטרתו - להקל על קיומו של שיח פתוח, חסר מעצורים ומגבלות, בין הגורמים השונים הפועלים בתחומי הרשות הציבורית, לאור ההבנה והתודעה כי חשיפת תיעוד המשקף תהליכי עבודה פנימיים עלולה לחבל בחופשיות השיח והאינטראקציה הפנימית, כפי שהיא באה לידי ביטוי, בין היתר, בהתכתבויות פנימיות, ובכך לפגוע בפתיחות הנדרשת בהחלפת דעות, החיוניים לתהליך מושכל של גיבוש מדיניות וקבלת החלטות ברשות הציבורית. 
זאת ועוד, בחינתן של סוגיות לעומקן מצריכים חופש מחקר, בירור, דיון וויכוח בתחומי הרשות הציבורית. ליבונן ועיבודן של הצעות העולות, תיקונן, שינוין, כמו גם תהליכי החשיבה המורכבים המתרחשים בשלבים השונים של הליכי קבלת ההחלטות - נעשים, על פי רוב, רחוק מעיני הציבור, ובכך מובטח חופש זרימת המידע והביטוי בתוככי הרשות הציבורית. 
זאת ועוד, סייג זה בא לשמר את  הערכת המחוקק כי לא ניתן לקיים דיונים כנים במסגרת פעילותה של הרשות, אלא אם כן יובטח מעטה מסוים של חיסיון לתהליך גיבוש שיקול הדעת של הרשות. על רקע זה הכיר המחוקק, לצדו של אינטרס השקיפות בפעולת הרשות, גם בקיומו של האינטרס הציבורי במתן אפשרות לעובדי הציבור לקיים ביניהם שיג ושיח פנימי בחופשיות.
ובעניין זה, כבר נתן על כך ביהמ"ש דעתו, בקובעו: 
תכלית הסעיף היא לאפשר לעובדי הרשות הציבורית, חבריה ויועציה, לקיים דיון מקיף וממצה, שבגדרו יישמעו מכלול השיקולים ומגוון העמדות, ללא חשש שייחשפו ברבים. לסעיף זה נודע תפקיד מרכזי בהגנה על איכותן של החלטות המתקבלות על יסוד מסמכים ודיונים פנימיים, ועל האפקטיביות של הליך קבלתן (עניין גישה, פסקה 17; עע"ם 9135/03 המועצה להשכלה גבוהה נ' הוצאת עיתון הארץ, פ"ד ס(4) 217, 235 (2006)). כדברי השופטת (כתוארה אז) א' חיות בעניין גישה:
"סעיף 9(ב)(4) מבטא את אחד האינטרסים הציבוריים מפניהם נסוגה הזכות לקבלת מידע. בבסיסו ניצב הרצון למנוע את יצירתו של "אפקט מצנן" (Chilling effect), דהיינו, רתיעה של חברי הרשות הציבורית ועובדיה מקיום דיאלוג פתוח וגלוי בשל חשש כי דברים שייאמרו על ידם בדיונים פנימיים או בחוות דעת פנימיות ייחשפו לעין כול. התכלית המרכזית שביסוד הסעיף היא, אפוא, הגנה על איכות החלטותיהן של רשויות הציבור ועל האפקטיביות של תהליך קבלתן" (שם, פסקה 1 לחוות דעתה של השופטת (כתוארה אז) א' חיות).

2. סעיף 9(ב)(6):
(ב)  רשות ציבורית אינה חייבת למסור מידע שהוא אחד מאלה:
(6)   מידע שהוא סוד מסחרי או סוד מקצועי או שהוא בעל ערך כלכלי, שפרסומו עלול לפגוע פגיעה ממשית בערכו, וכן מידע הנוגע לענינים מסחריים או מקצועיים הקשורים לעסקיו של אדם, שגילויו עלול לפגוע פגיעה ממשית באינטרס מקצועי, מסחרי או כלכלי; 
בדיקת המשרד את התכתובות המבוקשות מצאה כי הנתונים המסחריים המופיעים בהם, מהווים מידע עסקי רגיש המצוי בליבת הפעילות של מלח הארץ, אשר מהווה גם סוד מסחרי בעל ערך, וחשיפתו עלולה להוביל לפגיעה קשה ובלתי מוצדקת בחברה.
בכלל המידע המופיע בתכתובות: 
(1) המחירים שבהם נמכרים מוצרים שמייצרת מלח הארץ ללקוחות סיטונאיים;
(2) כמויות מכירה שנתיות של מוצרים אלו ללקוחות סיטונאיים; 
(3) רשימה שמית מפורטת של לקוחות סיטונאיים גדולים הרוכשים ממוצרי מלח הארץ;
(4) מידע בנוגע לפעילות הייבוא של מלח הארץ; 
הווי ידוע כי הזכות להגנה על סוד מסחרי הינה חלק מהזכות להגנה על הקניין, המוגנת בסעיף 3 לחוק יסוד: כבוד האדם וחירותו, ולכן זכות זו הינה זכות חוקתית בעלת מעמד גבוה במדרג של זכויות האדם. 
עוד יוער כי בפס"ד קשת (עע"מ 10845/06 שידורי קשת בע"מ נ' הרשות השנייה לטלוויזיה ורדיו (פורסם בנבו - 7.2.2008)), ציין בית המשפט כי ברור מלשון הסעיף, כי המחוקק כיוון לכך שההגנה המוקנית בסעיף 9(ב)(6) תהא בעלת פרישה רחבה וכי לשיטת בית המשפט, הדגש במסגרת האיזון הנערך על פי סעיף 9(ב)(6) לחוק, הוא על מידת הפגיעה שעלולה להיגרם לבעל המידע עקב גילויו של מידע זה.  
השאלה עד כמה יפגע גילוי המידע בבעל הסוד תלויה, בין היתר, במידת מרכזיותו של הסוד המסחרי לעסקיו. ככל שהמידע נוגע ללב עסקיו של בעל הסוד המסחרי, כך ברור כי גילוי המידע יפגע יותר בעסקיו.
הנה כי כן, משרדנו הגיע למסקנה כי מדובר במידע המהווה סוד מסחרי מובהק בהתאם לסעיף 9(ב)(6) לחוק ובו כלולים נתונים מסחריים מובהקים אודות פעילות מסחרית המצויה בליבת העסקים של קבוצת מלח הארץ, והם בעלי ערך כלכלי ברור ומובהק.
3. סעיף 9(ב)(1):

ב)  רשות ציבורית אינה חייבת למסור מידע שהוא אחד מאלה:
(1)   מידע אשר גילויו עלול לשבש את התפקוד התקין של הרשות הציבורית או את יכולתה לבצע את תפקידיה;
משרדנו סבור כי גילוי מידע סודי שנמסר לוועדת המחירים ישבש את תפקודה התקין, כנזכר בסעיף 9(ב)(1) לחוק.
גילוי נתונים מסחריים סודיים שנמסרו לוועדת המחירים במסגרת הליך פיקוח על מחירים ו/או הליך בחינה וחקירה, עלול בסבירות גבוהה להרתיע חברות אחרות מלשתף פעולה עם ועדת המחירים במקרים עתידיים ולפגוע בהמשך קבלתו, כמו גם ביכולת הוועדה לבצע פיקוח אפקטיבי על יסוד מידע מלא ומדויק, ולשבש בכך את תפקודה התקין (לעניין זה, ראה עת"מ 50846-11-15, חגי גרוס נ' רשות המסים בישראל).
4. סעיף 9(ב)(7):
ב)  רשות ציבורית אינה חייבת למסור מידע שהוא אחד מאלה:
(7)   מידע שהגיע לידי הרשות הציבורית, שאי-גילויו היה תנאי למסירתו, או שגילויו עלול לפגוע בהמשך קבלת המידע;
מבדיקה אל מול היחידה המקצועית עולה כי התכתובות עם מלח הארץ מכילות מידע שנמסר לוועדת המחירים תחת התחייבות מפורשת בכתב של הוועדה לשמירתו בסודיות בהתאם לסעיף 9(ב)(7) לחוק. 
המשרד בדק ומצא כי בתגובה לדרישת ועדת המחירים למסור לה את המידע המבוקש, הבהירה מלח הארץ כי היא מסכימה למסור את המידע שביקשה הוועדה - מידע שהינו בגדר ״סוד מסחרי״, בכפוף לחובת הסודיות של ועדת המחירים ולהתחייבותה לעשות שימוש באותם נתונים מסחריים אך ורק לצרכי הליך הבחינה/הפיקוח שמקיימת הוועדה.
הערת אגב: לבקשתך למידע צורף נספח משרד המשפטים, שכותרתו: "הטיפול בפניות לפי חוק חופש המידע הנוגעות לדוא"ל פרטי של עובדי ציבור אך נוצר או נתקבל בקשר עם תפקידם". 
מכתב זה נקרא ונבחן לעומק על ידי הלשכה המשפטית.
משרדנו מצא כי חוות דעת זו, העורכת הבחנה בין מידע במרחב "הציבורי" לבין מידע במרחב "הפרטי", בין היתר על מנת לאזן בין עקרון השקיפות לבין הזכות לפרטיות, לא מוסיף ולא גורע מהחלטותיו, כפי שאלו באים לידי ביטוי במכתב זה.
המידע עליו חל החוק והתבקש בפנייתך למשרד, נבחן בכלים מקצועיים ומשפטיים. 
באשר לחלקו, לגביו הוחלט על מסירתו, הרי שהוא מצורף למכתב זה. באשר למידע לגביו הוחלט שלא למוסרו, הרי שההסבר לכך מתואר בפירוט לעיל. 
הנני להודיעך כי לפי סעיף 17 לחוק חופש המידע יש בידך לעתור כנגד החלטה זו לבית המשפט לעניינים מנהליים בירושלים, בתוך 45 יום.
ככל שיידרש מידע בנושאים הרלוונטיים לתחומי אחריותו של משרד הכלכלה והתעשייה, נשמח להיות לך לעזר גם בעתיד.

בברכה
יוסי זולפן,
 
 הממונה על חוק חופש המידע
   משרד הכלכלה והתעשייה

